אלברו מוראטה

ריאל מדריד

מוראטה חתם על חוזה בשנת 2008 עם קבוצת ריאל מדריד לאחר ששיחק בחטאפה, הוא סיים את החוזה שלו לאחר שנתיים אך המשיך לשחק בריאל מדריד כצעיר.
לאחר עונה מוצלחת עם הנוער שם הוא זכה ב-2 אליפויות נוער והבקיע 34 שערים, הוא קודם לריאל מדריד קסטיליה. מאוחר יותר באותו החודש, מאמן הקבוצה הראשונה ז'וזה מוריניו לקח את השחקן לצד 4 חבריו לקבוצה לסיור קדם עונה בארצות הברית.
ב-15 באוגוסט 2010 ערך מוראטה את הופעת הבכורה שלו במדי ריאל מדריד קסטיליה במשחק ידידות נגד אלקורון, הוא הבקיע את השער היחיד במשחק. הופעתו השלישית היה ב-29 באוגוסט באותה השנה בניצחון 3:2 על קורוקסו. הוא הבקיע את השער הראשון הרשמי שלו במשחק שהסתיים בתיקו 1 נגד אלקרה ב-31 באוקטובר.
ב-12 בדצמבר 2010 מוראטה ערך את הופעת הבכורה שלו בקבוצה הראשונה כאשר הוחלף באנחל די מריה בדקה ה-88 של המשחק נגד ריאל סאראגוסה במסגרת ליגת העל הספרדית בו ניצחה ריאל מדריד 3:1. עשרה ימים לאחר מכן ערך מוראטה את הופעת הבכורה שלו במסגרת הגביע המלך הספרדי כאשר עלה מהספסל בדקות האחרונות של המשחק.
בחודש ינואר בשנת 2011 לאחר פציעתו של גונזלו היגוואין התקשורת הספרדית מינתה אותו להיות מחליפו בסגל הראשי אבל מוריניו דחה את האפשרות ואמר: "הוא לא מוכן לפתוח בהרכב הרשמי של ריאל מדריד הוא צריך להתבגר ולסיים את ההתפתחות שלו בריאל מדריד קסטיליה. לאחר מכן עמנואל אדבאיור הוחתם כדי להשלים את עמדת החלוץ החסר בהרכב הראשון.
ב-13 בפברואר 2011 מוראטה הבקיע את השלושער הראשון בקריירה שלו, בניצחון 7:1 על דפרטיבו לה קורוניה ב'. הוא סיים את העונה הראשונה שלו בתור בוגר עם 14 שערי ליגה אבל ריאל מדריד קסטיליה לא הצליחה להתקדם לפלייאוף.
ב-11 בנובמבר 2012, מוראטה הבקיע את השער הרשמי הראשון שלו בהרכב הראשון של ריאל מדריד הוא נכנס לשחק בדקה ה-83 של המשחק נגד לבאנטה והבקיע את שער הניצחון 2:1 לאחר 60 שניות. בהתחלה הרשמית הראשונה שלו, בבית נגד ראיו ואיקאנו ב -17 בפברואר 2013 הוא הבקיע שער לאחר שלוש דקות, אך לאחר 30 דקות הוא הוחלף בראול אלביול בעקבות ההרחקה של סרחיו ראמוס.
ב-2 במרס 2013 שיחק מוראטה משחק שלם נגד ברצלונה, הוא בישל שער של קארים בנזמה בנוסף למספר ניסיונות ההבקעה שלא צלחו.

בגלל סגנון המשחק שלו, הוא משך השוואות רבות לכדורגלן האגדי של ריאל מדריד – פרננדו מוריינטס .

יובנטוס

ב-19 ביולי 2014 עבר מוראטה לשחק בשורות יובנטוס האיטלקית תמורת סכום משוער של 18 מיליון יורו. ריאל מדריד הבטיחה לעצמה את האפשרות להחזיר אותו אליה בעתיד חזרה כשהוסיפה לעסקה סעיף "רכישה בחזרה"; במידה ותרצה ריאל להחזיר את מוראטה לשורותיה בסיום העונה הראשונה היא תצטרך לשלם 30 מיליון אירו ובמידה ותרצה להחזיר אותו בעונה השנייה תצטרך לשלם 35 מיליון אירו. מוראטה פרח ביובנטוס והצליח וכבש צמד בשני המשחקים נגד בורוסיה דורטמונד, גרם לפנדל מול מונקו מה שגרם לכך שיובה תעלה לחצי גמר ליגת האלופות מול ריאל מדריד. נגד קבוצתו לשעבר כבש מוראטה בשני המפגשים בחצי הגמר (3:2 בסיכום תוצאות שני המשחקים), מה שגרם להדחתה של ריאל מדריד מהמפעל ולעלייתה של יובנטוס לשלב הגמר. בגמר נגד ברצלונה כבש מוראטה שער שוויון זמני, אך לבסוף הפסידה יובנטוס בתוצאה 1:3. בסוף השנה ניסתה ריאל מדריד להחזיר את מוראטה לקבוצה, אך ללא הצלחה.

החזרה לריאל מדריד

ב-21 ביוני 2016 הפעילה ריאל מדריד את סעיף ה"רכישה בחזרה" שבחוזהו של השחקן, והוא חזר לשורותיה לאחר שנתיים. בעונת 2016-17 מוראטה הבקיע 20 שערים ב-43 הופעות בכל המסגרות והיה חלק מזכייתה של ריאל מדריד בליגה הספרדית ובליגת האלופות.

צ'לסי ואתלטיקו

ב-21 ביולי 2017 מוראטה חתם על חוזה לחמש שנים בצ'לסי, תמורת סכום של 80 מיליון יורו ו-5 מיליון בבונוסים, והפך לשחקן היקר בתולדות המועדון.
מוראטה נכנס כמחליף וכבש בהופעת הליגה הראשונה שלו במדי צ'לסי בהפסד 3-2 לברנלי ב-12 באוגוסט 2017.
ב-28 בינואר 2019 הושאל מוראטה לאתלטיקו מדריד לעונה וחצי. ב-6 ביולי של אותה שנה הגיעה אתלטיקו לסיכום עם צ'לסי לגבי המשך השאלתו של מוראטה לעונת 2019/2020 והעברתו לשורותיה בסיום העונה.

קריירה בינלאומית

מוראטה זומן לשחק בנבחרת ספרד עד גיל 17 במסגרת גביע העולם של שנת 2009 בניגריה. הוא שיחק 4 משחקים והבקיע 2 שערים. בהמשך הוא שיחק בנבחרת עד גיל 19 בטורניר הבינלאומי שנערך ביפן, הוא עזר לנבחרתו לסיים במקום השני לאחר המארחים-היפנים. בשנת 2013 זומן מוראטה לשחק בנבחרת ספרד עד גיל 21 באליפות אירופה בכדורגל עד גיל 21 שנערכה בישראל. בהופעת הבכורה שלו בנבחרת, כבש את שער הניצחון מול רוסיה בדקות הסיום כאשר עלה כמחליף. במשחק השני של הנבחרת מול גרמניה, הבקיע גם כן את שער הניצחון בדקה ה-86 ובמשחק השלישי נגד הולנד כבש את השער הראשון. ספרד הצעירה ניצחה 3:0.
מוראטה ערך את הופעותו הבכורה בנבחרת הבוגרת ב-15 בנובמבר 2014 בניצחון 3:0 נגד בלארוס במסגרת מוקדמות יורו 2016.
עד מהרה הפך לשחקן הרכב בנבחרת והועדף על פני חלוץ אתלטיק בילבאו, אריץ אדוריס.

חיים אישיים

ב-29 ביולי 2018 נולדו למוראטה תאומים, ולכבוד התאריך שינה את מספר חולצתו, מ-9 ל-29.